Kind verdrink in rivier weens watertekort | Netwerk24
Kind verdrink in rivier weens watertekort
Deur Alet Van Der Walt 19 Januarie 2020 20:32
Die voortslepende diensleweringskrisis in die Maluti-a-Phofung-munisipaliteit in die Oos-Vrystaat het die naweek die lewe van 'n kind geëis toe sy water uit 'n rivier probeer skep het.
Inwoners verwag dat geweld Maandag in die gebied kan uitbreek omdat mense woedend is oor die kind se dood en die waterprobleme wat al jare lank duur.
Die agtjarige meisie en haar tienjarige broer moes Saterdag vir hul gesin gaan water skep uit 'n rivier in die Qwaqwa-gebied toe sy in die water val en verdrink.
Noodmaatreëls om die munisipaliteit se waterinfrastruktuur te herstel is in November verlede jaar deur die departement van water en sanitasie (DWS), die departement van samewerkende regering en tradisionele sake (Cogta) en die munisipaliteit bekend gemaak.
Verskaffing van water
Van die maatreëls wat bekend gemaak is, is die verskaffing van water in tenks en die herstel van pype en pompe.
Dr. Tshediso Ntili, provinsiale bestuurder van die DWS, het toe gesê die Fika Patso-dam het minder as 10% water.
Die watervlak het egter die week op 38% gestaan.
Emile de Beer, 'n inwoner van Harrismith, sê inwoners van die dorp het Vrydag en Saterdag nie water gehad nie omdat die munisipaliteit nie chemikalieë gehad het om die water mee te suiwer nie.
Brig. Motantsi Makhele, polisiewoordvoerder, het die kind se dood bevestig en sê die gebied gaan al jare lank onder watertekorte gebuk.
Hy sê 'n geregtelike doodsondersoek sal gedoen word.
Die DA het in Desember gevra dat die gebied tot rampgebied verklaar word sodat die nasionale regering bykomende geld beskikbaar kan stel om die gebied se infrastruktuur te herstel.